CELEX: 32013R0093
Language: el
Date: 2013-02-01 00:00:00
Title: Κανονισμός (ΕΕ) αριθ. 93/2013 της Επιτροπής, της 1ης Φεβρουαρίου 2013 , σχετικά με τον καθορισμό λεπτομερών κανόνων εφαρμογής του κανονισμού (ΕΚ) αριθ. 2494/95 για τη θέσπιση εναρμονισμένων δεικτών τιμών καταναλωτή, όσον αφορά τον καθορισμό δεικτών τιμών για τις ιδιοκατοικούμενες κατοικίες  Κείμενο που παρουσιάζει ενδιαφέρον για τον ΕΟΧ

2.2.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 33/14
            
         ΚΑΝΟΝΙΣΜΌΣ (ΕΕ) αριθ. 93/2013 ΤΗΣ ΕΠΙΤΡΟΠΉΣ
   της 1ης Φεβρουαρίου 2013
   σχετικά με τον καθορισμό λεπτομερών κανόνων εφαρμογής του κανονισμού (ΕΚ) αριθ. 2494/95 για τη θέσπιση εναρμονισμένων δεικτών τιμών καταναλωτή, όσον αφορά τον καθορισμό δεικτών τιμών για τις ιδιοκατοικούμενες κατοικίες
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 2494/95 του Συμβουλίου, της 23ης Οκτωβρίου 1995, για τη θέσπιση εναρμονισμένων δεικτών τιμών καταναλωτή (1), και ιδίως το άρθρο 4 τρίτο εδάφιο και το άρθρο 5 παράγραφος 3,
   Έχοντας υπόψη τη γνώμη της Ευρωπαϊκής Κεντρικής Τράπεζας (2),
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 2494/95 θεσπίζει την παραγωγή εναρμονισμένων δεικτών τιμών καταναλωτή (ΕνΔΤΚ).
            
         
               (2)
            
            
               Θα πρέπει να διερευνηθεί ο καθορισμός δεικτών τιμών για τις κατοικίες και ιδίως για τις ιδιοκατοικούμενες κατοικίες για να βελτιωθεί η καταλληλότητα και η συγκρισιμότητα των ΕνΔΤΚ.
            
         
               (3)
            
            
               Με σκοπό την κατάρτιση δεικτών τιμών για τις ιδιοκατοικούμενες κατοικίες είναι αναγκαία η παραγωγή δεικτών τιμών για τις κατοικίες. Οι δείκτες τιμών για τις κατοικίες είναι επίσης σημαντικοί δείκτες αυτοί καθ’ αυτούς.
            
         
               (4)
            
            
               Η μεθοδολογική καθοδήγηση για την κατάρτιση δεικτών τιμών για τις ιδιοκατοικούμενες κατοικίες και δεικτών τιμών για τις κατοικίες είναι αναγκαία προκειμένου να εξασφαλιστούν αξιόπιστα και συγκρίσιμα αποτελέσματα από όλα τα κράτη μέλη.
            
         
               (5)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής του ευρωπαϊκού στατιστικού συστήματος (επιτροπή ΕΣΣ),
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Αντικείμενο
   Ο παρών κανονισμός θεσπίζει δείκτες τιμών για τις ιδιοκατοικούμενες κατοικίες με σκοπό τη βελτίωση της καταλληλότητας και της συγκρισιμότητας των εναρμονισμένων δεικτών τιμών καταναλωτή («ΕνΔΤΚ»).
   Άρθρο 2
   Ορισμοί
   Για τους σκοπούς του παρόντος κανονισμού ισχύουν οι ακόλουθοι ορισμοί:
   
               1)
            
            
               ως «δείκτης τιμών για τις ιδιοκατοικούμενες κατοικίες» νοείται ένας δείκτης ο οποίος μετρά τις μεταβολές επί των τιμών των μεταβιβάσεων των κατοικιών που είναι νέες στον τομέα των νοικοκυριών και άλλων αγαθών και υπηρεσιών που αγοράζουν τα νοικοκυριά υπό την ιδιότητά τους ως ιδιοκατοικούντων·
            
         
               2)
            
            
               ως «δείκτης τιμών για τις κατοικίες» νοείται ένας δείκτης ο οποίος μετρά τις μεταβολές επί των τιμών των μεταβιβάσεων των κατοικιών που αγοράζονται από τα νοικοκυριά.
            
         Άρθρο 3
   Κάλυψη
   1.   Οι ακόλουθες κατηγορίες δαπανών καλύπτονται από τον δείκτη τιμών για τις ιδιοκατοικούμενες κατοικίες:
   
               O.1.
            
            
               Δαπάνες στέγασης ιδιοκατοικούντων
            
         
               O.1.1.
            
            
               Αποκτήσεις κατοικιών
            
         
               O.1.1.1.
            
            
               Νέες κατοικίες
            
         
               O.1.1.1.1.
            
            
               Αγορές νέων κατοικιών
            
         
               O.1.1.1.2.
            
            
               Ιδιοκατασκευή κατοικιών και ανακαινίσεις μεγάλης κλίμακας
            
         
               O.1.1.2.
            
            
               Υφιστάμενες κατοικίες που αποκτώνται από τα νοικοκυριά
            
         
               O.1.1.3.
            
            
               Άλλες υπηρεσίες που σχετίζονται με την απόκτηση κατοικιών
            
         
               O.1.2.
            
            
               Κυριότητα κατοικιών
            
         
               O.1.2.1.
            
            
               Εργασίες επισκευής και συντήρησης μεγάλης κλίμακας
            
         
               O.1.2.2.
            
            
               Ασφάλιση που συνδέεται με τις κατοικίες
            
         
               O.1.2.3.
            
            
               Άλλες υπηρεσίες που σχετίζονται με την κυριότητα κατοικιών
            
         2.   Οι ακόλουθες κατηγορίες δαπανών καλύπτονται από τον δείκτη τιμών για τις κατοικίες:
   
               Η.1.
            
            
               Αγορές κατοικιών
            
         
               H.1.1.
            
            
               Αγορές νέων κατοικιών
            
         
               H.1.2.
            
            
               Αγορές υφιστάμενων κατοικιών
            
         3.   Ο δείκτης τιμών για τις ιδιοκατοικούμενες κατοικίες βασίζεται στην προσέγγιση των «καθαρών αποκτήσεων», η οποία μετρά τις μεταβολές στις πραγματικές τιμές που καταβάλλουν οι καταναλωτές για την αγορά κατοικιών που είναι νέες στον τομέα των νοικοκυριών καθώς και τις μεταβολές στις άλλες δαπάνες που σχετίζονται με την κυριότητα και τη μεταβίβαση της κυριότητας κατοικιών.
   4.   Καλύπτεται κάθε κατηγορία δαπανών στέγασης που ορίζεται στο άρθρο 3 παράγραφος 1 με συντελεστή στάθμισης τουλάχιστον ένα επί τοις εκατό της συνολικής δαπάνης στέγασης O.1. Καλύπτεται κάθε κατηγορία δαπανών στέγασης που ορίζεται στο άρθρο 3 παράγραφος 2 με συντελεστή στάθμισης τουλάχιστον ένα επί τοις εκατό της συνολικής δαπάνης στέγασης H.1.
   Άρθρο 4
   Μεθοδολογικό εγχειρίδιο
   1.   Η Επιτροπή (Eurostat), σε στενή συνεργασία με τα κράτη μέλη, καταρτίζει εγχειρίδιο το οποίο παρέχει ένα μεθοδολογικό πλαίσιο για τους δείκτες τιμών για τις ιδιοκατοικούμενες κατοικίες και τους δείκτες τιμών για τις κατοικίες που παράγεται σύμφωνα με τον παρόντα κανονισμό (εφεξής «εγχειρίδιο ΔΤΙΚ-ΔΤΚ»). Σε δεόντως αιτιολογημένες περιπτώσεις, η Επιτροπή (Eurostat) επικαιροποιεί το εγχειρίδιο, σύμφωνα με τις διαδικαστικές ρυθμίσεις που έχουν εγκριθεί από την Επιτροπή ΕΣΣ.
   2.   Τα κριτήρια ποιότητας που αναφέρονται στο άρθρο 12 παράγραφος 1 του κανονισμού (ΕΚ) αριθ. 223/2009 του Ευρωπαϊκού Κοινοβουλίου και του Συμβουλίου (3) εφαρμόζονται για την κατάρτιση των δεικτών τιμών για τις ιδιοκατοικούμενες κατοικίες και των δεικτών τιμών για τις κατοικίες.
   3.   Τα κράτη μέλη παρέχουν στην Επιτροπή (Eurostat), έπειτα από αίτησή της, τις αναγκαίες πληροφορίες για την αξιολόγηση της συμμόρφωσης των δεικτών τιμών για τις ιδιοκατοικούμενες κατοικίες και των δεικτών τιμών για τις κατοικίες με τις διατάξεις του παρόντος κανονισμού.
   Άρθρο 5
   Απαιτήσεις στοιχείων
   1.   Τα κράτη μέλη καταρτίζουν και παρέχουν στην Επιτροπή (Eurostat) δείκτες τιμών για τις κατηγορίες που αναφέρονται στο άρθρο 3, σύμφωνα με το εγχειρίδιο ΔΤΙΚ-ΔΤΚ.
   2.   Τα κράτη μέλη παρέχουν τριμηνιαίους δείκτες τιμών. Επιπλέον από τους τριμηνιαίους δείκτες, τα κράτη μέλη μπορούν επίσης να παρέχουν μηνιαίους δείκτες.
   3.   Οι δείκτες που αναφέρονται στο άρθρο 3 παράγραφος 1 παρέχονται από το τρίτο τρίμηνο του 2014 και αφορούν το δεύτερο τρίμηνο του 2014. Οι δείκτες που αναφέρονται στο άρθρο 3 παράγραφος 2 παρέχονται από το τρίτο τρίμηνο του 2012 και αφορούν το δεύτερο τρίμηνο του 2012.
   4.   Τα κράτη μέλη παρέχουν στην Επιτροπή (Eurostat) τους τριμηνιαίους δείκτες εντός προθεσμίας η οποία δεν υπερβαίνει τις ογδόντα πέντε ημέρες από το τέλος του τριμήνου το οποίο αφορούν οι δείκτες. Τα κράτη μέλη που επιλέγουν να παράσχουν και μηνιαίους δείκτες τους παρέχουν εντός τριάντα ημερών από το τέλος του μήνα τον οποίο αφορούν οι δείκτες.
   5.   Κάθε έτος, τα κράτη μέλη καταρτίζουν και παρέχουν στην Επιτροπή (Eurostat) ένα σύνολο συντελεστών στάθμισης δαπανών για τους δείκτες τιμών για τις ιδιοκατοικούμενες κατοικίες και ένα σύνολο συντελεστών στάθμισης δαπανών για τους δείκτες τιμών για τις κατοικίες, όπως ορίζονται στο εγχειρίδιο ΔΤΙΚ-ΔΤΚ και σύμφωνα με τον κανονισμό (ΕΕ) αριθ. 1114/2010 της Επιτροπής (4).
   Οι συντελεστές στάθμισης για τους τριμηνιαίους δείκτες παρέχονται το αργότερο στις 15 Ιουνίου του έτους που έπεται του έτους το οποίο αφορούν οι συντελεστές στάθμισης.
   Τα κράτη μέλη που παρέχουν μηνιαίους δείκτες παρέχουν τους αντίστοιχους συντελεστές στάθμισης το αργότερο στις 20 Φεβρουαρίου του έτους που έπεται του έτους το οποίο αφορούν οι συντελεστές στάθμισης.
   6.   Τα κράτη μέλη καταρτίζουν και παρέχουν στην Επιτροπή (Eurostat) εκτιμήσεις αναδρομικών στοιχείων που ξεκινούν με τον δείκτη για το πρώτο τρίμηνο του 2010 για τους δείκτες που αναφέρονται στο άρθρο 3 παράγραφος 1, εντός των προθεσμιών που αναφέρονται στο άρθρο 5 παράγραφοι 3 και 4 το αργότερο. Τα κράτη μέλη καταρτίζουν και παρέχουν στην Επιτροπή (Eurostat) εκτιμήσεις αναδρομικών στοιχείων που ξεκινούν με τον δείκτη για το πρώτο τρίμηνο του 2008 για τους δείκτες που αναφέρονται στο άρθρο 3 παράγραφος 2, εντός των προθεσμιών που αναφέρονται στο άρθρο 5 παράγραφοι 3 και 4 το αργότερο.
   7.   Τα κράτη μέλη παρέχουν τα στοιχεία που απαιτούνται από τον παρόντα κανονισμό και τα συναφή μεταδεδομένα σύμφωνα με ένα πρότυπο ανταλλαγής που καθορίζεται από την Επιτροπή (Eurostat). Τα στοιχεία και τα μεταδεδομένα παρέχονται στην Επιτροπή (Eurostat) μέσω των υπηρεσιών ενιαίας εξυπηρέτησης ή κατά τρόπο που να επιτρέπει στην Επιτροπή να τα λάβει μέσω των υπηρεσιών ενιαίας εξυπηρέτησης.
   Άρθρο 6
   Μεταβατικά μέτρα
   1.   Ένα έτος και τρία έτη, αντίστοιχα, από την ημερομηνία έναρξης ισχύος του παρόντος κανονισμού τα κράτη μέλη υποβάλλουν στην Επιτροπή (Eurostat) εκθέσεις για την ποιότητα των στοιχείων, με βάση τα πρότυπα που έχουν καθοριστεί στο πλαίσιο του ευρωπαϊκού στατιστικού συστήματος και στο εγχειρίδιο ΔΤΙΚ-ΔΤΚ.
   2.   Η Επιτροπή (Eurostat), εντός πέντε ετών από την ημερομηνία έναρξης ισχύος του παρόντος κανονισμού, καταρτίζει έκθεση σχετικά με τους δείκτες που θεσπίζονται δυνάμει του παρόντος κανονισμού, και ιδίως σχετικά με τον βαθμό συμμόρφωσης με τον κανονισμό (ΕΚ) αριθ. 1749/96 της Επιτροπής (5) και τον κανονισμό (ΕΕ) αριθ. 1114/2010. Η έκθεση εξετάζει επίσης την καταλληλότητα των δεικτών για τις ιδιοκατοικούμενες κατοικίες με σκοπό την ενσωμάτωσή τους στο πεδίο κάλυψης του ΕνΔΤΚ.
   Άρθρο 7
   Έναρξη ισχύος
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Σεπτεμβρίου 2012. Ο παρών κανονισμός είναι δεσμευτικός ως προς όλα τα μέρη του και ισχύει άμεσα στα κράτη μέλη σύμφωνα με τις Συνθήκες.
   
      Βρυξέλλες, 1 Φεβρουαρίου 2013.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 257 της 27.10.1995, σ. 1.
   
      (2)  Γνώμη που εκδόθηκε στις 19 Οκτωβρίου 2012 (δεν έχει ακόμη δημοσιευθεί στην Επίσημη Εφημερίδα).
   
      (3)  ΕΕ L 87 της 31.3.2009, σ. 164.
   
      (4)  ΕΕ L 316 της 2.12.2010, σ. 4.
   
      (5)  ΕΕ L 229 της 10.9.1996, σ. 3.